CELEX: 62010CN0591
Language: fi
Date: 2010-12-14 00:00:00
Title: Asia C-591/10: Ennakkoratkaisupyyntö, jonka High Court of Justice (Chancery Division) (Yhdistynyt kuningaskunta) on esittänyt 14.12.2010 — Littlewoods Retail Ltd ym. v. Her Majesty's Commissioners of Revenue and Customs

19.3.2011   
            
            
               FI
            
            
               Euroopan unionin virallinen lehti
            
            
               C 89/6
            
         Ennakkoratkaisupyyntö, jonka High Court of Justice (Chancery Division) (Yhdistynyt kuningaskunta) on esittänyt 14.12.2010 — Littlewoods Retail Ltd ym. v. Her Majesty's Commissioners of Revenue and Customs
   (Asia C-591/10)
   2011/C 89/12
   Oikeudenkäyntikieli: englanti
   
      Ennakkoratkaisua pyytänyt tuomioistuin
   
   High Court of Justice (Chancery Division)
   
      Pääasian asianosaiset
   
   
      Kantajat: Littlewoods Retail Ltd ym.
   
      Vastaaja: Her Majesty's Commissioners of Revenue and Customs
   
      Ennakkoratkaisukysymykset
   
   
               1)
            
            
               Kun verovelvollinen on maksanut liikaa arvonlisäveroa, jota jäsenvaltio kantoi vastoin EU:n arvonlisäverolainsäädännön vaatimuksia, onko jäsenvaltion tarjoama oikeuskeino EU:n oikeuden mukainen, jos tämä oikeuskeino sisältää vain a) liikaa maksettujen pääomien palautuksen ja b) yksinkertaisen koron näille pääomille vuoden 1994 arvonlisäverolain (Value Added Tax Act 1994) 78 §:n kaltaisen kansallisen lainsäädännön mukaisesti?
            
         
               2)
            
            
               Jos ensimmäiseen kysymykseen vastataan kieltävästi, edellytetäänkö EU:n oikeudessa, että jäsenvaltion tarjoama oikeuskeino sisältää a) liikaa maksettujen pääomien palautuksen ja b) koronkoron maksamisen, mikä heijastaa sitä, kuinka suuri käyttöarvo liikaa maksetuilla rahamäärillä on ollut jäsenvaltiolle ja/tai kuinka suuri käyttöarvon menetys on aiheutunut verovelvolliselle?
            
         
               3)
            
            
               Jos sekä ensimmäiseen että toiseen kysymykseen vastataan kieltävästi, mitä oikeuskeinon, jonka jäsenvaltio on EU:n oikeuden mukaan velvollinen tarjoamaan, on sisällettävä liikaa maksettujen pääomien palautuksen lisäksi siltä osin kuin kyse on liikamaksun ja/tai koron käyttöarvosta?
            
         
               4)
            
            
               Jos ensimmäiseen kysymykseen vastataan kieltävästi, edellyttääkö EU:n oikeuden tehokkuusperiaate sitä, että jäsenvaltio jättää soveltamatta (vuoden 1994 arvonlisäverolain 78 ja 80 §:n kaltaisen) kansallisen oikeuden rajoituksia kaikkien sellaisten kansallisten vaatimusten tai oikeuskeinojen osalta, jotka muutoin olisivat verovelvollisen käytettävissä siihen EU:n oikeuteen perustuvaan oikeuteen vetoamiseksi, joka on vahvistettu unionin tuomioistuimen vastauksessa kolmeen ensimmäiseen kysymykseen, vai riittääkö, että kansallinen tuomioistuin jättää soveltamatta tällaisia rajoituksia vain yhden tällaisen kansallisen vaatimuksen tai oikeuskeinon osalta?